
НИЙГМИЙН ДААТГАЛЫН САНГИЙН
2027 ОНЫ ТӨСВИЙН ТУХАЙ ХУУЛИЙН 
ТӨСЛИЙН ТОВЧ ТАНИЛЦУУЛГА

Нийгмийн даатгалын сангийн 2027 оны төсвийн тухай хуулийн төсөл нь 2 бүлэг, 7 зүйлтэй бөгөөд нэгдүгээр бүлэгт Нийгмийн даатгалын сангийн хуулийн зорилтыг тусгасан бол хоёрдугаар бүлэгт Нийгмийн даатгалын сангийн 2027 оны төвлөрүүлэх орлогын хэмжээ, зарцуулах зарлагын хэмжээ, эргэн төлөх төлбөрийн хэмжээг тус тус тусгасан.

Монгол Улсын Их Хурал 2026 оны 7 дугаар сарын 2-ны өдөр Нийгмийн даатгалын сангаас олгох тэтгэврийн тухай хуульд нэмэлт, өөрчлөлт оруулах тухай хуулийг баталснаар олон давхаргат буюу 1/суурь тэтгэвэр, 2/тэтгэврийн даатгалын сангаас олгох тэтгэвэр, 3/хувийн нэмэлт тэтгэвэр гэсэн гурван давхаргат тэтгэврийн тогтолцоонд шилжих эрх зүйн үндэс бүрдсэн. 

Олон давхаргат тэтгэврийн тогтолцоонд шилжсэнтэй холбогдуулан 2026 оны 11 дүгээр сараас эхлэн хөдөлмөрийн чадвар алдсаны, тэжээгчээ алдсаны болон 10-аас доошгүй жил шимтгэл төлсөн өндөр настнуудад эрэгтэй 60, эмэгтэй 55 нас ажилласан жилтэй нь уялдуулан суурь тэтгэвэр олгож эхлэх бөгөөд уг арга хэмжээг 2027 онд үргэлжлүүлэн хэрэгжүүлнэ.

Мөн багц хуулийн шинэчлэлийн хүрээнд даатгуулагчийн сайн дураар хуримтлуулсан тэтгэврийн даатгалын шимтгэлийн 1.0 хувьд улсын төсвөөс 50 хувийн урамшууллыг 120 хүртэл сарын хугацаанд олгох зардлыг төсвийн төсөлд тусгасан. 

Дээрх багц хуулийн шинэчлэлээс гадна хүчин төгөлдөр мөрдөгдөж байгаа хуульд заасан тэтгэвэр авагчдын бодит орлогыг инфляцаас хамгаалах зохицуулалт болох тэтгэврийг жил бүр инфляцын түвшинтэй уялдуулан нэмэгдүүлэх, Нийгмийн даатгалын ерөнхий хуульд заасан  тэтгэвэр тогтооход баримтлах итгэлцүүрийг улсын дундаж цалин хөлс, инфляцын түвшинтэй уялдуулан тогтоох, тэтгэвэр тогтоох сарын цалин хөлс, түүнтэй адилтгах орлогын дээд хэмжээг өөрчлөхөд шаардагдах зардлыг төсвийн төсөлд тусгасан.

Дээр дурдсан багц арга хэмжээг хэрэгжүүлснээр тэтгэврийн тогтолцооны олон давхаргат бүтэц тодорхой болж, суурь тэтгэвэр, тэтгэврийн даатгалын сангаас олгох тэтгэвэр, хувийн нэмэлт тэтгэврийн уялдаа хангагдаж, даатгуулагчийн олон жил хөдөлмөрлөж, тасралтгүй шимтгэл төлөхийг урамшуулах, тэтгэвэр тогтоох цалин хөлсний тооцооллыг илүү бодитой болгох, тэтгэврийн сангийн урт хугацааны санхүүгийн тогтвортой байдлыг хангах, ахмад настны орлогын баталгааг нэмэгдүүлнэ. Ингэснээр нийт ахмад настны дундаж тэтгэврийн хэмжээ 380.3 мянган төгрөгөөр нэмэгдэж, 1,335.4 мянган төгрөгт хүрнэ.

